
			Πρόλογος

			Ὅτι νοσεῖ βαρέως ἡ κοινωνία μας ἐπειδὴ τὸ βασικὸ κύτταρό της, ἡ οἰκογένεια, ἀποπροσανατολίστηκε καὶ παραπαίει, δὲν εἶναι δύσκολο νὰ διαπιστωθεῖ, οὔτε εὐχάριστο νὰ ἐπισημαίνεται. Θλίψη καὶ ὀδύνη μᾶς προκαλοῦν τέτοιες ἀναφορές, ἀλλὰ καὶ μᾶς ἀφυπνίζουν νὰ πράξουμε τὸ χρέος μας, χρέος διαφώτισης καὶ κατήχησης πρὸς τὸν πονεμένο ἄνθρωπο τῆς ἐποχῆς μας.

			Ἡ πείρα τῆς Ὀρθόδοξης Παράδοσης μᾶς διδάσκει ὅτι πληρότητα καὶ ὁλοκλήρωση στὰ ἀνθρώπινα ὄντα δὲν ὑπάρχει παρὰ μόνο ὅταν πορεύονται κατὰ Χριστὸν καὶ ἐν Χριστῷ. Ἐκεῖ εἶναι ἡ κατάφαση ὅλων τῶν δυνατοτήτων ποὺ διαθέτει τὸ ἀνθρώπινο πρόσωπο, ἡ χαρὰ ἡ ἰσορροπία, ἡ ἀνάπαυση. Αὐτὴ τὴν ἀλήθεια ὅσο τὴν ἀποκρούει ὁ σύγχρονος ἄνθρωπος, τόσο πιὸ ἐπικίνδυνος ἐχθρὸς γίνεται ὁ ἴδιος γιὰ τὸν ἑαυτό του. Σήμερα ὁ παραλογισμὸς ποὺ ἐπικρατεῖ μᾶς ἔχει φέρει σὲ τέτοια κατάσταση ποὺ δείχνει σὰν νὰ θέλουμε νὰ σπρώχνουμε οἱ ἴδιοι τοὺς ἑαυτούς μας στὴν καταστροφὴ καὶ τὸν μηνδενισμό. Πάντα ὁ αἰώνιος ἐχθρὸς τοῦ ἀνθρώπου χαιρόταν νὰ «κερδίζει» τὰ πλάσματα τοῦ Θεοῦ, ὥστε νὰ μὴ διακρίνουν ποῦ βρίσκεται τὸ πραγματικό τους συμφέρον. Αὐτὸ λοιπὸν στὶς μέρες μας ξεπέρασε κάθε προηγούμενο καὶ μᾶς θυμίζει ἐφιαλτικὲς καταστάσεις πολὺ παλαιότερων ἐποχῶν, ὅπου ἡ ἀνθρώπινη ζωή, καὶ ἰδιαίτερα τῶν παιδιῶν, δὲν εἶχε καμμιὰ ἀξία.

			Θὰ ἤλπιζε κανεὶς ὅτι αἰῶνες χριστιανικῆς ζωῆς θὰ εἶχαν τουλάχιστον διδάξει τοὺς ἀνθρώπους πόσο ἀνώφελες καὶ αὐτοκαταστροφικὲς εἶναι κάποιες ἐνέργειες καὶ στάσεις ζωῆς. Μία ἀπὸ αὐτὲς εἶναι καὶ ἡ στάση ὡς πρὸς τὸ ζήτημα τῆς παιδοποιΐας, τὸ ὁποῖο μᾶς ἀπασχολεῖ, ὡς μὴ ὤφειλε, ὡς θέμα παιδοκτονίας! Ἔχει εἰπωθεῖ πολλὲς φορὲς ὅτι οἱ ἐκτρώσεις παγκοσμίως ξεπερνοῦν τὰ 50 ἑκατομμύρια κάθε χρόνο. Νὰ ἀναφέρουμε καὶ στατιστικὰ γιὰ χώρα μας; Εἶναι ἀποκαρδιωτικά. Ἐκτρώσεις; Δυστυχῶς ξεπερνοῦν τὶς γεννήσεις.

			Γράφοντας αὐτά, ἐλπίζουμε ὅτι ἡ πλειοψηφία τοῦ βαπτισμένου εἰς τὸ ὄνομα τῆς Ἁγίας Τριάδος λαοῦ μας, θὰ ἀνανήψει μετὰ ἀπὸ κατάλληλη διαφώτιση, κατήχηση καὶ νουθεσία, ὥστε νὰ ξαναθυμηθοῦμε ὅτι οἱ χριστιανικὲς χαρὲς τῆς πιστότητας στὴν μία εὐλογημένη σχέση καὶ τοὺς καρπούς της, δηλαδὴ τὰ παιδιὰ ποὺ μᾶς ἐμπιστεύεται ὁ Θεὸς νὰ τὰ μεγαλώσουμε κατὰ τὸ θέλημά Του, αὐτὲς οἱ χαρὲς δὲν ἀλλάζονται, οὔτε ἀναπληρώνονται μὲ τὴν ἡδονιστικὴ ἀπόλαυση τῆς ζωῆς. Μία τέτοια στάση ζωῆς, προϋποθέτει κόπους καὶ θυσίες. Ὅμως αὐτοὶ οἱ ἀγῶνες ἔχουν καὶ τεράστια παιδαγωγικὴ ἀξία, διότι διὰ μέσου αὐτῶν ἐξανθρωπίζονται καὶ ἐκχριστιανίζονται καὶ οἱ σύζυγοι καὶ τὰ παιδιά τους, καὶ χειραγωγοῦνται στὶς ἀρετὲς τῆς ὑπομονῆς, τῆς ἀνοχῆς, τῆς συγχωρητικότητας, τῆς ἀγάπης. Ἐκ διαμέτρου ἀντίθετη εἶναι ἡ διαστροφὴ καὶ ἡ σὲ παγκόσμιο ἐπίπεδο πλάνη ποὺ ἔκανε τὴν ὁποιαδήποτε σαρκικὴ ἀπόλαυση ὕψιστο σκοπὸ τῆς ζωῆς, τὴν στιγμὴ ποὺ οἱ ὑπαρκτικὲς ἀνάγκες τοῦ ἀνθρώπου κραυγάζουν τὸ ἀντίθετο. «Χορτασθήσομαι ἐν τῷ ὀφθῆναι μοι τὴν δόξαν σου». Μόνο τότε ὁ ἄνθρωπος βρίσκει τὸ πλήρωμα τῆς ζωῆς, ὅταν βιώνει τὴν θεία Χάρη.

			Σὲ αὐτὴν τὴν προβληματικὴ κινοῦνται τὰ κείμενα, πεζὰ καὶ ποιητικά, τοῦ ἀγαπητοῦ μας, φιλομονάχου καὶ φιλοαγιορείτου, διακεκριμένου ὁμοτίμου καθηγητοῦ τῆς ἰατρικῆς κ. Παναγιώτη Δημακάκου ποὺ μὲ πόνο καὶ ἀγωνία καταθέτει στὸ παρὸν πόνημα, ἔχοντας ὁ ἴδιος ἐν τῇ πράξει –ἄρα εἶναι καὶ ἀξιόπιστος– ἀκολουθήσει μιὰ ἀξιομίμητη πορεία, τόσο ὡς ἐπιστήμων ὅσο καὶ ὡς οἰκογενειάρχης μιᾶς πολυμελοῦς καὶ εὐλογημένης οἰκογενείας.

			Μὲ πολλὴ χαρὰ προλογίζουμε τὴν παροῦσα ἔκδοση, ποὺ ἀποτελεῖ τὸ προοίμιο τῆς μὲ ἀνάλογο περιεχόμενο νέας ἐγκαινιαζομένης ἐκδοτικῆς σειρᾶς «Ἄνθρωπος καὶ Κοινωνία», εὐχόμενοι κάθε εὐλογία καὶ Χάρη στὸν συγγράψαντα, τὴν συμβία καὶ ἔκγονα αὐτῶν, ἀλλὰ καὶ σὲ ὅλους τοὺς ἀναγνῶστες, ὥστε νὰ βιώνουν τὴν ἐν Χριστῷ ζωὴ καὶ τὴν πνευματικὴ θαλπωρὴ ποὺ ἀπορρέει ἀπὸ αὐτὴν μέσα στὶς οἰκογένειές τους.

			Ὁ Καθηγούμενος τῆς Ἱερᾶς

			Μεγίστης Μονῆς Βατοπαιδίου

			Προλεγόμενα-Εὐχαριστίες

			Τρεῖς σημαντικοὶ παράγοντες διεδραμάτισαν θαυμάσιο σωτηριολογικὸ ρόλο στὸν ἀγώνα χειρουργικῆς σωτηρίας βαρέως νοσούντων ἀσθενῶν ἐπὶ χειρουργικῆς τραπέζης.

			Τοὺς δύο πρώτους καθορίζει ἡ Χάρις τοῦ Ἁγίου Πνεύματος καὶ τὸν τρίτο ὁ εὐλογημένος οἰκογενειακὸς θεσμός:

			α) Ὁ θάνατος ἀποτελεῖ θεία ὑπόθεση. Οἱ νυχθήμεροι ἀγῶνες στὰ χειρουργεῖα τοῦ Ἀρεταίειου Νοσοκομείου γιὰ σωτηρία βαρέως πασχόντων συνανθρώπων μας, ἀφοροῦσε εὐθέως τὴ σωτηρία τῆς ζωῆς των μὲ τὴν ἐπιτυχῆ ἀφαίρεση τοῦ αἰτίου. Ὁ ἄξιος καὶ πεπειραμένος χειρουργὸς ἀναγνωρίζει τὴ μηδαμινότητά του στὸ θέμα τοῦ θανάτου, γι᾽ αὐτό, σὲ κρίσιμες στιγμές, ἀναζητεῖ σωτηριολογικὴ θεία παρέμβαση –ματιὰ στὸν οὐρανό– νοερὰ προσευχὴ μὲ πίστη καὶ ἐμπιστοσύνη στὸν Σωτήρα μας Χριστό, τὴν Ὑπεραγία Θεοτόκο ἢ σὲ συγκεκριμένους ἁγίους. Στὸ Ἀρεταίειο Νοσοκομεῖο, μέχρι σήμερα, «ἐφημερεύουν» οἱ ἅγιοι Νεκτάριος, Γεώργιος καὶ Πορφύριος. Ἡ ἄμεση συμμετοχή τους ἀποδεικνύεται μὲ τὴν ἐπιτυχῆ περάτωση τῶν ἐπεμβάσεων, τὸ χαμόγελο τοῦ ἀσθενοῦς καὶ τὴν χαραυγὴ τοῦ φωτὸς ποὺ ἀνατέλλει διὰ τῆς θείας παρεμβάσεως. Ἐμεῖς δὲν πρέπει ποτὲ νὰ λησμονοῦμε, ὄχι μόνο νὰ εὐχαριστήσουμε, ἀλλὰ κυρίως νὰ ὁμολογήσουμε1.

			β) Ὁ μακαριστὸς Ἀρχιεπίσκοπος Ἀθηνῶν καὶ πάσης  Ἑλλάδος κυρὸς Χριστόδουλος, παρεμβαίνει στὶς ἀρχὲς τοῦ 21ου αἰώνα, κατόπιν γραπτῆς μου ἐπικοινωνίας μαζί του, καὶ ἡ Διοίκηση τοῦ Ἀρεταίειου Νοσοκομείου διαθέτει τμῆμα οἰκοπέδου, τὸ ὁποῖο πρὶν ἠρνεῖτο, καὶ οἰκοδομεῖται παρεκκλήσιο τοῦ Ἁγίου Νεκταρίου, ἁγιογραφημένο ἀποκλειστικὰ μὲ θαύματα τοῦ ἰδίου. Ἀπὸ τὸ 2001 ἤδη τὸ δωμάτιο Νο 2 στὸ Τμῆμα τοῦ Τζιβανοπουλείου στὸ Ἀρεταίειο, στὸ ὁποῖο ἐκοιμήθη ὁ ἅγιος Νεκτάριος, τὴν 8η Νοεμβρίου 1920, στὶς 10:30 τὸ βράδυ, ἀναγνωρίζεται ἀποκλειστικὰ τόπος προσκυνήματος, χωρὶς νὰ ἐπιτρέπεται εἰσαγωγὴ  ἀσθενῶν. Τοιουτοτρόπως τὸ Ἀρεταίειο Νοσοκομεῖο ἀναδεικνύεται σὲ δεύτερο τόπο προσκυνήματος τοῦ ἁγίου, γιὰ ὅσους δὲν μποροῦν νὰ μεταβοῦν γιὰ προσκύνημα στὴν Αἴγινα.

			Ὁ μακαριστὸς Χριστόδουλος, ἐνήμερος τῶν θαυμάτων τοῦ ἁγίου Νεκταρίου στὰ χειρουργεῖα τοῦ Νοσοκομείου, δημοσιεύει ἄμεσα τὸ γεγονὸς τὸν Ἰανουάριο τοῦ 2007 στὸ περιοδικὸ «ΤΟΛΜΗ» τῆς Ἱερᾶς Ἀρχιεπισκοπῆς Ἀθηνῶν. Στὴ συνέχεια, ἀσθενήσας ὁ ἴδιος, εἰσάγεται στὸ Ἀρεταίειο, πιστεύοντας ὅτι ἐργάζομαι ἐκεῖ, ἐνῶ πέντε μῆνες ἐνωρίτερα εἶχα συνταξιοδοτηθεῖ. Τὰ ἐπακολουθήσαντα γεγονότα, χωρὶς προσωπικὴ συμμετοχή, μὲ τοὺς ἄξιους προγενεστέρους συνεργάτες καὶ τὸν κ. Τζάκη, Καθηγητὴ σήμερα στὸ Μαϊάμι, παλαιό μου φοιτητὴ καὶ συνεργάτη, εἶναι γνωστά...

			Ἀκολούθησε ἡ ἐκλογὴ καὶ ἡ ἐνθρόνιση τοῦ νῦν Μακαριωτάτου Ἀρχιεπισκόπου Ἀθηνῶν καὶ πάσης  Ἑλλάδος κ.κ. Ἱερωνύμου, ὁ ὁποῖος συνεπλήρωσε ἤδη δέκα ἔτη καρποφόρου προσφορᾶς. Σὲ αὐτὴν περιλαμβάνεται καὶ ἡ ἀναξιότητά μου, γι᾽ αὐτὸ ἂς ἐπιτραπεῖ νὰ ἐκφράσω γιὰ τὴν πατρική του ἀγάπη καὶ ἐμπιστοσύνη τὴν εὐγνωμοσύνη μου, μὲ λακωνικὴ ἀναφορά της, διότι αὐτή του ἡ στάση ζωῆς καὶ ἡ συμπαράστασή του πρὸς ἐμὲ πιστεύω ὅτι μοῦ ἔδειξε τὴν ἀκολουθητέα ὁδὸ στὴν περαιτέρω ζωή μου: α) Ἡ ἐξαιρετικὰ εὐλογημένη καὶ τιμητικὴ παρουσίαση τῆς βιογραφίας μου, «Ο ΙΠΠΟΚΡΑΤΗΣ ΣΤΗΝ ΠΟΛΙΤΕΙΑ ΤΟΥ ΘΕΟΥ», ὑπὸ τῆς Ἀρχιεπισκοπῆς τῆς Ἑλλάδος, μὲ πλημμυρίδα συμμετεχόντων τὸ 2011 στὸ Μέγαρο Μουσικῆς Ἀθηνῶν· β) ὁ φωτισμένος Πρόλογός του σὲ ἕτερο βιβλίο μου, «ΠΙΣΤΗ, ΤΟ ΑΛΑΝΘΑΣΤΟ ΝΥΣΤΕΡΙ ΤΗΣ ΧΕΙΡΟΥΡΓΙΚΗΣ», καὶ γ) οἱ ἐνεργεῖς συμμετοχές μου ἔκτοτε σὲ ἐκδηλώσεις τῆς Ἱερᾶς Ἀρχιεπισκοπῆς σὲ ἄριστη συνεργασία μετὰ τῶν συνεργατῶν τοῦ Γραφείου του.

			Πυρήνας στὴν πορεία αὐτὴν ὑπῆρξε ὁ μέχρι πρότινος Διευθυντὴς τοῦ Γραφείου του καὶ λαμπρὸς ἱεροκήρυκας τῆς Ἀρχιεπισκοπῆς, σήμερα δὲ Μητροπολίτης Μάνης κ. Χρυσόστομος Γ´, ὁ ὁποῖος ὑπῆρξε ἐπὶ μακρὰ σειρὰ ἐτῶν ὁ πνευματικός μου σύμβουλος στὰ θρησκευτικά μου κείμενα. Ταυτόχρονα ὑπῆρξε καὶ πνευματικὸς ὁδηγὸς μου σὲ ἀνάλογες πολυήμερες καὶ λίαν εὐλογημένες ἐτήσιες ἐπισκέψεις μας μὲ ὁμιλίες κατὰ τὶς ἅγιες ἡμέρες τοῦ Δεκαπενταυγούστου, ὡς φιλοξενούμενοι σὲ πολλὲς Μητροπόλεις τῆς  Ἑλληνικῆς πολιτείας, ἀλλὰ καὶ τινὲς προσωπικά ἐμοῦ τοῦ ἰδίου.

			Ὁ Σεβασμιώτατος Μητροπολίτης κ. Χρυσόστομος δὲν παρέλειψε ἐπὶ σειρὰ ἐτῶν, ἀνεξαρτήτως τῆς καθιερωμένης πρωινῆς Λειτουργίας, τὸ ἀπόγευμα τῆς 9ης Νοεμβρίου ἑκάστου ἔτους νὰ ἐκτελεῖ πάντοτε παρακλητικὸ κανόνα στὸ Δωμάτιο τοῦ Ἁγίου καὶ νὰ περιφέρεται ἡ εἰκόνα του σὲ ὅλες τὶς κλίνες τῶν ἀσθενῶν τοῦ Ἀρεταίειου, ἀλλὰ καὶ τοῦ ἀδελφοῦ παρακειμένου Αἰγηνιτείου Νοσοκομείου γιὰ θεραπεία τῶν ἀσθενῶν. Ὁ ἴδιος ἐπίσης, μετὰ τοῦ πρώην πρωτοσύγκελου τῆς Ἱερᾶς Ἀρχιεπισκοπῆς σεβαστοῦ π. Θωμᾶ Συνοδινοῦ, ἐπέβλεψαν ἀκούραστα, ἐπὶ μακρὸ χρονικὸ διάστημα, τὸ ἁγιογραφικὸ ἔργο ποὺ ἐκτελέσθηκε στὸ Ἀρεταίειο Νοσοκομεῖο2.

			Ὑπῆρξαν καὶ ἄλλοι φωτισμένοι πατέρες καὶ πνευματικὲς προσωπικότητες ποὺ ὁ χῶρος δὲν ἐπιτρέπει ἀναφορά τους. Ἂς ἐπιτραπεῖ ἡ μνεία τοῦ Σεβασμιωτάτου Μεσογαίας καὶ Λαυρεωτικῆς κ.κ. Νικολάου, ὁ ὁποῖος, ἀκούραστος, συμμετεῖχε ἐπὶ σειρὰ ἐτῶν στὰ ἐκπαιδευτικὰ μαθήματα τοῦ Πανεπιστημίου Ἀθηνῶν στὸ Ἀρεταίειο Νοσοκομεῖο, μὲ ἀποτέλεσμα, Καθηγητές, ἰατροὶ καὶ φοιτητὲς νὰ τὸν εὐγνωμονοῦν γιὰ τὰ ὀφέλη ποὺ ἀποκόμισαν ἀπὸ τὴ διδασκαλία του. Ὁμοίως ἀναφέρεται ὁ σεβαστὸς πρώην Πρύτανης τοῦ Πανεπιστημίου Ἀθηνῶν, Καθηγητὴς κ. Γεώργιος Μπαμπινιώτης, παραδειγματικὸς διδάσκαλος καὶ πιστὸς χριστιανός, ὁ ὁποῖος μὲ τὴν κατ’ ἐπανάληψη ἐνεργὸ συμμετοχή του καὶ τὸν πλούσιο γραπτὸ καὶ προφορικό του λόγο, διδάσκει σιωπηλὰ τὴ ζωὴ ἀναριθμήτων ἀκροατῶν.

			Θὰ ἦταν σημαντικὴ ἐπίσης ἡ παράλειψη ἀναφορᾶς στὴ συνεισφορὰ τοῦ Πανοσιολογιωτάτου Ἀρχιμανδρίτου π. Σαράντη Σαράντου, πνευματικοῦ συμβούλου μου καὶ γενικότερα μακροχρονίου πνευματικοῦ πατέρα τῆς οἰκογενείας μου. Ἀναγνώριση εὐγνωμοσύνη καὶ ἄπειρες εὐχαριστίες ἀνήκουν καὶ στὸν ἐπὶ μακρὰ σειρὰ ἐτῶν πνευματικό μου πατέρα, Πανοσιολογιώτατο Ἀρχιμανδρίτη π. Ἐμμανουὴλ Καλύβα, πατρικὸ καὶ ἀκούραστο συμπαραστάτη καὶ σύμβουλο, ἄγρυπνο τόσο στὸ φῶς τῆς ἡμέρας ὅσο καὶ σὲ ἐξαιρετικὰ δύσκολες στιγμὲς στὴν πορεία τῆς ζωῆς...

			γ) Ἡ δυναμικὴ τριλογία τῆς Χάριτος τοῦ Ἁγίου Πνεύματος ἀφενός, τοῦ Ἱεροῦ Ράσου τῶν Πατέρων ἀφετέρου, καὶ τρίτον, τῆς θυσιαστικῆς ἀφοσίωσης στὴν πολύτεκνη οἰκογένεια τῆς Μάνας τῶν παιδιῶν μας, μὲ τὴν ἀπόλυτα ἐπίσης θετικὴ συγκατάθεσή της, μοῦ ἔδειξαν τὴν ὁδὸ ἀπὸ τὴν πολύβουη κοινωνία τῶν Ἀθηνῶν, φωτίζοντας μονοπάτι ὁμαλὸ καὶ ἤρεμο, πρὸς τὸ Ἅγιον Ὄρος.

			Ἡ κατευθυντήρια ὁδὸς μὲ ὁδήγησε στὸ περιβόλι τῆς Παναγίας καὶ στὸ ἐπίκεντρο αὐτοῦ, μὲ τὸν θρόνο τῆς Θεοτόκου, στὴν Ἱερὰ καὶ Μεγίστη Μονὴ Βατοπαιδίου, πλησίον τοῦ Καθηγουμένου, Ἀρχιμανδρίτου, Σεβαστοῦ Γέροντα π. Ἐφραίμ.

			Χάρη Θεία καὶ ἰσχυρὴ

			Πνεύματος Ἁγίου ἱερή,

			πίστη καὶ ἀφοσίωση

			στὴν Τρισυπόστατη Ἀρχή,

			ἐμπιστοσύνη προσευχὴ

			ράσου Πατέρων συνεχῆ,

			γαλήνη οἰκογενειακή,

			ὁ χειρουργὸς θαυματουργεῖ!

			Ὁμότιμος Καθηγητὴς Ἰατρικῆς,
Παναγιώτης Β. Δημακάκος

			

			
				
					1 . Βλ. Π.Β. Δημακάκου «Ὁ Ἱπποκράτης στὴν Πολιτεία τοῦ Θεοῦ» καὶ Τὸ ἄυλο νυστέρι τῆς χειρουργικῆς (ἀμφότερα ἀπὸ τὶς Ἐκδόσεις Παρισιάνου).

				

				
					2 . Εὐγνωμοσύνη κι εὐχαριστίες ἄπειρες εἶναι τὸ ἐλάχιστο ποὺ δύνανται εὐλαβῶς νὰ ἐκφρασθοῦν.

				

			

		

	
		
			ΕΙΣΑΓΩΓΗ 
Φωνὴ διαμαρτυρίας

			Ἡ Ἑλλάδα δὲν γεννάει, δυστυχῶς μόνο γερνάει καὶ ἀφήνει πίσω της πανάρχαια ἱστορία καὶ πνεῦμα ὑψηλό, ποὺ δίδαξε τὸν κόσμον τὸ πλανητικὸ χρήσιμο καὶ σεβαστὸ στὸν κόσμο αὐτόν... ἀποδεκτό.  Ἕνα ἔθνος ἀτενίζει αἰσιόδοξα τὸ μέλλον του ὅταν ἡ νεολαία ὑπερτερεῖ τὸν γερόντων καὶ οἱ γεννήσεις τῶν θανάτων, παράμετροι ποὺ ἔχουν δυστυχῶς ἀντιστραφεῖ στὴ σημερινὴ ἑλληνικὴ κοινωνία. 

			Ἡ Βουλὴ τῶν Ἑλλήνων ἀποδεικνύεται Μητριὰ τῶν Πολυτέκνων καὶ ἡ  Ἑλλάδα σήμερα πατρίδα τῶν ἐκτρώσεων –ὡς συνέπεια τῶν καθημερινῶν γενοκτόνων ἐμβρυοκτονιῶν χειρουργικῆς καὶ «συντηρητικῆς» φύσεως– πρωτεύει στὴν «Εὐρώπη» καὶ τριτεύει στὸν πλανήτη. Ἡ χώρα μας σήμερα δὲν διέρχεται κρίση χρεοκοπίας καὶ μνημονίων, ἀλλὰ πρωτίστως πληθυσμιακῆς κατάρρευσης λόγῳ ὑπογεννητικότητας καὶ ἀπουσίας παιδιῶν. Πρόκειται γιὰ τύπο γενοκτονίας τῆς χώρας σ᾽ ἐτήσια βάση, ἀπειλουμένης μὲ ἀφανισμὸ καὶ ὑπευθύνους τοὺς γονεῖς ποὺ ὑπογράφουν τὴ θανάτωση τοῦ βρέφους, τὴ Θέμιδα ἡ ὁποία «ἀγνοεῖ», τὴ Βουλὴ ποὺ νομοθετεῖ καὶ τὸν ἐπίορκο ἰατρὸ ὁ ὁποῖος δολοφονεῖ. 

			Εἶναι γνωστὸ ὅτι μόνον ὅποιος εὐαγγελίζεται τὴ ζωὴ τοῦ ἄλλου ὅπως τὴ δική του, εὐαγγελίζεται τὸν ἴδιο τὸν Θεό. Ἀποδεικνύεται ἀθλητὴς τοῦ πνεύματος καὶ ἀκούραστος γεωργός τοῦ λόγου τοῦ Θεοῦ, ποὺ κάποτε δὲν ἀποκλείεται νὰ ὑποστεῖ καὶ τὶς συνέπειες τῆς διδασκαλίας του ὅπως μᾶς διδάσκει ὁ ἀπόστολος Παῦλος: «καὶ πάντες δὲ οἱ θέλοντες εὐσεβῶς ζῆν ἐν Χριστῷ Ἰησοῦ διωχθήσονται» (Β´ Τιμ. 3, 12). 

			Οἱ κρατοῦντες περιφρονοῦν τὸ Δόγμα τῆς Ὀρθόδοξης Ἐκκλησίας μας, ἀδιαφοροῦν γιὰ τὴν ἐθνοκτονία, ἐπικαλούμενοι μάλιστα τὴ μεγίστη ἀναλήθεια, ὅτι τὸ ἔμβρυο μὲ τὴ σύλληψη καὶ κατὰ τὴν πρώτη περίοδο τῆς κυήσεως «δὲν ἀποτελεῖ ἐμψυχωμένη ἀνθρώπινη ὕπαρξη», ἀπενοχοποιώντας ἔτσι τὴν ἔγκυο, λησμονώντας πλήρως τὴν Ἐκκλησία, ἀδιαφορώντας γιὰ τὸν πληθυσμιακὸ μαρασμὸ τῆς χώρας καὶ ἀγνοώντας τὶς ἐπιστημονικὲς ἀποδείξεις τῆς ἰατρικῆς προόδου. 

			Ἡ ἀλήθεια εἶναι ὅτι πρόκειται περὶ «ἄκρας συλλήψεως», ἀπὸ τῆς πρώτης στιγμῆς, μὲ τὴ δημιουργία τοῦ πρώτου διπλοειδοῦς κυττάρου, τοῦ ζυγώτη, γιὰ ἕνα ἔμψυχο βρέφος, τὴν ἀρχὴ μιᾶς νέας ἀνθρώπινης ζωῆς, ἡ ὁποία ἐξελίσσεται σ᾽ ἕναν πλήρη ἀνθρώπινο ὀργανισμό, κατ᾽ εἰκόνα καὶ καθ᾽ ὁμοίωσιν τοῦ Τριαδικοῦ Θεοῦ. 

			Ἡ νέα αὐτὴ ἀνθρώπινη ὕπαρξη κατέχει τὰ 46 χρωμοσώματα τῶν γονέων μὲ τὶς ἀντίστοιχες κληρονομικὲς ἰδιότητες, τὸ φύλο (ἄρρεν ἢ θῆλυ), τὴν ὁμάδα αἵματος, τὸ ὁποῖο τὴ 13η ἡμέρα ἀπὸ τῆς συλλήψεως ἀνταλλάσει σὲ κοινὴ κυκλοφορία μὲ τὴ μητέρα του διατροφικὲς ἀνάγκες καὶ ἀποβάλλει περιττὰ στοιχεῖα καὶ τὴν τρίτη ἑβδομάδα κτυπάει ἡ καρδιά του! Καὶ αὐτὸ δὲν εἶναι ἄνθρωπος; Τὴν 8η ἑβδομάδα ἔχει πλήρως περατωθεῖ ἡ καταβολὴ τῶν ὀργανικῶν συστημάτων καὶ ἐναπομένει ἡ περαιτέρω φυσιολογική του ἀνάπτυξη καὶ ἡ γέννηση, ὅπως θὰ δοῦμε κατωτέρω λεπτομερέστερα. Ἡ Πολιτεία ἀγνοεῖ τὰ ἀνωτέρω, ἐνῶ ἡ χώρα ἀπειλεῖται ἀπὸ ἀφανισμὸ λόγῳ ὑπογεννητικότητας, καὶ μέχρι τὴ 12η ἑβδομάδα, ποὺ τὸ βρέφος ἔχει ἀποκτήσει τὴν προσωπικότητα (καρδιά, πνεύμονες, στομάχι, ἧπαρ), τὸ φονεύει!

			Ἐπίσης, εἰσήγαγαν καὶ ἀντικίνητρα τεκνογονίας, ὅπως: αὐτόματο διαζύγιο, σύμφωνο συμβίωσης, ὁμοφυλοφιλία, ἀναδοχὴ παιδιῶν, τρίτο φύλο, ἀναρίθμητη εἰσαγωγὴ ἀλλοδαπῶν, ἀνεξέλεκτη μετανάστευση νέων  Ἑλλήνων, αὔξηση τροχαίων συμβάντων, ναρκωτικῶν, ἀλκοολισμοῦ, ἀγνοώντας μόνον τὴ στήριξη τῆς οἰκογένειας καὶ τὴν αὔξηση τῆς τεκνογονίας. 

			Ἡ γνώμη ὁρισμένων ἐξ αὐτῶν, ὅτι μετανάστες πάσης καταγωγῆς, προέλευσης καὶ θρησκείας, χρώματος, φυλῆς καὶ ἱστορίας θὰ καλύψουν τὸ πληθυσμιακὸ κενό τῆς  Ἑλλάδος, φανερώνει τουλάχιστον ἄγνοια καὶ ἀδιαφορία γιὰ τὸ αὔριο τῆς πατρίδος. Τὰ δημογραφικὰ μεγέθη τῆς χώρας μας ἔχουν κυριολεκτικὰ κατακρημνισθεῖ καὶ ἡ κάποτε πολύτεκνη οἰκογένεια τῶν 10 παιδιῶν καὶ ἡ ὑπερπολύτεκνη ἄνω τῶν 10 παιδιῶν ἀντικαταστάθηκε σήμερα ἀντιστοίχως μὲ τρία καὶ τέσσερα παιδιά, καὶ αὐτὰ ὅμως κάθε ἡμέρα ποὺ περνᾶ λιγοστεύουν συνεχῶς!

			Ἡ ἀντιπολυτεκνική, ἀντιοικογενειακὴ καὶ ἀντιδημογραφικὴ τακτικὴ ἀπὸ κυβερνῶντες ἀδιάφορους γιὰ τὴν ἐπιβίωση τοῦ Ἔθνους μας, διαμαρτυρομένων ὡς ἀντιπολίτευση καὶ ἀνυπάρκτων ὡς κυβέρνηση τὶς τελευταῖες δεκαετίες, μὲ ἔξαρση ἐπὶ τῶν ἡμερῶν μας, δὲν ἀφήνουν ἴχνη ἐλπίδος γιὰ σωτηρία τῆς χώρας μας. 

			Μερικὲς μόνον ἁπλὲς ἐρωτήσεις, μὲ βαρύτητα ἐννοίας, ποὺ περιμένουν ἀπαντήσεις:

			● 	Γιατί ἡ Πολιτεία δὲν διαθέτει ἐπίσημο ἀρχεῖο ἐκτρώσεων; Γιατί οἱ ἐκτελοῦντες πρόθυμα ἐκτρώσεις καὶ μὴ δὲν εἶναι καταχωρημένοι στὸ ἁρμόδιο ὑπουργεῖο καὶ ἰατρικὸ σύλλογο ποὺ ἀνήκουν; Γιατί δὲν ἐκδίδεται πιστοποιητικὸ θανάτου καὶ ἄδεια ταφῆς, ἀφοῦ δικαιοῦται καὶ κληρονομεῖ κάθε ἔμβρυο τοὺς γονεῖς του, καὶ γιατί ἀσεβῶς ρίπτονται τὰ τεμαχισμένα πτώματα τῶν ἐμβρύων σὲ κάδους καὶ ὑπονόμους τῶν πόλεων;

			● 	Γιατί κείμενα τῆς Θέμιδος περὶ ἐκτρώσεως δὲν συμφωνοῦν μὲ ἐκεῖνα τοῦ Ἱπποκράτη, γιατί ἡ δικαστικὴ ἐξουσία ἀποδέχεται νόμους προστασίας τῶν ζώων, ἀγνοεῖ ὅμως νόμους σὲ ἰσχὺ ποὺ φονεύουν τὸν ἄνθρωπο; Ἀναμφίβολα συμβάλλει καὶ ἡ ἰατρικὴ σιωπή!

			● 	Γιατί, ἀφοῦ ἡ πατρίδα ψυχορραγεῖ ἀπὸ ὑπογεννητικότητα, ἡ Πολιτεία καλύπτει πλήρως, ἐπὶ 32 χρόνια, νοσοκομειακὰ καὶ ἐργασιακὰ ἔξοδα ἐκτρώσεων καὶ δὲν τὰ διαθέτει γιὰ γεννήσεις παιδιῶν ποὺ ὄντως ἡ πατρίδα τὰ ἔχει ἀνάγκη;

			● 	Γιατί δὲν ὑπάρχει Ἀρχὴ ἀγέννητου παιδιοῦ;

			● 	Γιατί ἡ μείωση τοῦ παιδικοῦ πληθυσμοῦ ἀπὸ 32% τὸ 1961 στὸ 17,4% τὸ 2011;

			● 	Γιατί τὸ 1990 νὰ ὑπάρχουν 813.000  Ἕλληνες μαθητές, τὸ 2000 μόνον 112.877 ἀλλοδαποὶ καὶ γιὰ τὸ 2030 νὰ προβλέπονται 300.000 μόνον  Ἕλληνες καὶ 600.000 ἀλλοδαποὶ μαθητές, χωρὶς νὰ λαμβάνεται κάποια σχετικὴ μέριμνα;

			● 	Γιατί τὸ 1934 ἡ  Ἑλλάδα, μὲ τὸ ἥμισυ τοῦ σημερινοῦ πληθυσμοῦ καὶ χωρὶς ἀλλοδαπές, εἶχε 210.000 γεννήσεις ἐτησίως καὶ σήμερα μὲ τὸν διπλάσιο πληθυσμό, μόνο ±90.000;

			● 	Γιατί τὸ 1940 ἡ Τουρκία εἶχε 17.713.000, ἡ  Ἑλλάδα 7.344.860 καὶ τὸ 2000 ἡ πρώτη 80.000.000 καὶ ἡ  Ἑλλάδα μόνο 10.000.000. Σαφῶς διότι οἱ γείτονες ψηφίζουν νόμους γονιμότητας, ἐνῶ τὸ  Ἑλληνικὸ Κοινοβούλιο νόμους ἐκτρώσεων! Ὁ ἀριθμὸς μὲ τὰ φονευθέντα Ἑλληνόπουλα εἶναι ἄγνωστος, βιβλιογραφικὰ ἀναφέρονται μέχρι 13,5 ἑκατομμύρια ἀπὸ τῆς ἰσχύος τοῦ γενοκτόνου νόμου 1609/86, ἤτοι μία δεύτερη μεγαλύτερη  Ἑλλάδα, ἐνῶ ἡ σημερινὴ εὑρίσκεται πρὸ τῶν πυλῶν τοῦ Ἅδου. Εὐρωπαϊκὴ μελέτη τῆς Ἀκαδημίας τῆς Στοκχόλμης προβλέπει τὸ 2100 νὰ ὑπάρχουν μόνο δύο ἑκατομμύρια   Ἕλληνες, ἐκ τῶν ὁποίων τὸ ἕνα γέροντες!

			Ἡ γέννηση παιδιῶν εἶναι θέμα Ὀρθοδόξου πίστεως, στήριξης τῆς οἰκογένειας καὶ ἀγάπης στὴν Πατρίδα. Ἐπιβάλλεται ἄμεση ἀντικατάσταση τοῦ γενοκτόνου αὐτοῦ νόμου μὲ νέο αὐστηρότατο δημογραφικὸ κώδικα, σύμφωνα μὲ τὴν ἀληθῆ φυσικὴ σύλληψη καὶ ἐξέλιξη τοῦ ἐμβρύου.  Ἐπίσης, γενναία ἐνίσχυση τῆς πολύτεκνης οἰκογένειας, δημιουργία Ὑφυπουργείου Οἰκογενείας, ἐπανδρωμένο ὑπὸ ὑπερ-πολύτεκνες προσωπικότητες ποὺ γνωρίζουν τὴν πραγματικότητα, σὲ κοινὴ συνεργασία τῆς  Ἐκκλησίας, τοῦ Προέδρου τῆς Δημοκρατίας καὶ διακομματικῆς Ἐπιτροπῆς τῆς  Ἑλληνικῆς Βουλῆς. Ὁμοίως δημιουργία δημογραφικῶν ἑδρῶν σὲ ὅλα τὰ Ἑλληνικὰ Πανεπιστήμια μὲ γνωστικὸ ἀντικείμενο τὴ Δημογραφία, κατὰ τὸ ὑπόδειγμα ἄλλων χωρῶν, γιὰ συνεχῆ καὶ ὑπεύθυνη ἐνημέρωση γιὰ τὴν πληθυσμιακὴ κατάσταση τῆς χώρας, διαφορετικὰ ἡ πατρίδα, δηλαδὴ ἐμεῖς, δὲν θὰ ὑπάρχουμε, μὲ φυσικοὺς καταστροφεῖς τοὺς ἴδιους τοὺς σύγχρονους  Ἕλληνες. 

			Ὅποιος πεθαίνει γιὰ Χριστό,

			πεθαίνει γιὰ πατρίδα

			στὴ γρήγορη κι ἁμαρτωλὴ

			πάνω στὴ γήινη παραμονή

			μένει ἀθάνατος ψηλὰ

			μὲ τοὺς ἀγγέλους συντροφιὰ

			στὴν οὐράνια βασιλεία,

			μία ζωὴ τὴν αἰωνία. 

